text: Paris le 2 Mars 1652.
  Samedy dernier le Parlement s'estant assemblé en presence de son A.R., où il y eust de grandes contestations entre mrs de la Grand Chambre et mrs des Enquestes, lesquels donnerent un sy grand coup de fronde, qu'ils renverserent tous les advis, et enfin il fut dit que puisqu'on avoit prié mr le duc d'Orleans d'employer l'authorité du Roy et arrests des Parlements de France contre la Cardal, il luy faloit laisser faire.
  Dimanche dernier on eust advis, que mr de Rohan avoit pris quelques batteaux chargés de munition de guerre, qu'on menoit à ceux qui sont devant Angers et qu'il avoit deffait leur convoy.
  Le mesme jour on eust advis que les trouppes commandées par le Comte de Broglio avoit exercé des barbaries inouies dans le Poitou, par vol, violemens, meurtres et incendies, mesme coupé les doits aux femmes et filles pour en arracher les bagues, n'espargnans pas les maisons de la noblesse; il s'estoit assemblé à Poitiers mille à 1200
  gentilhom̄es lesquels faisoient souslever tout le pays pour leur courre sus.
  Le duc de Beaufort estoit lundy dernier avec ses trouppes entre Chasteaudun, et Vendosme attendant celles du duc de Nemours.
  Le mesme jour on eust nouvelles que les trouppes du duc de Nemours estoient vers Compiegne samedy dernier, et que le duc d'Elbeuff les ayant voulu attacquer en queue a esté repoussé et batu.
  Il y a eu icy des lettres de Saumur du 29 passé, qui disoient que l'accord du duc de Rohan pour la reddition d'Angers estoit fait, mais un gentilhomme arrivé icy depuis hier a assuré le duc d'Orleans, qu'il n'y avoit aucun accommodement fait, qu'oyqu'on eust fait des grandes offres audit duc de Rohan, lequel n'estoit entré en traitté que pr gaigner temps, et voyant qu'on luy accordoit tout ce qu'il demandoit, il demanda enfin le Cardinal pour ses seuretés.
  Mardy dernier le Parlement s'estant assemblé, mr le duc d'Orleans present, pour deliberer sur les lettres de cachet du Roy, mr Talon, Advocat General, parla vigoureusement contre le Cardinal, et il y eust des grandes contestations entre mrs de la Grand Chambre et mrs des Enquestes jusques à en venir aux huées et mocqueries, de sorte que ne s'estant fait au(cune) chose l'assemblée fut remise à ce jourdhuy.
  On escrit de Bourdeaux du 12 du passé que mr le Prince a deffaict le Marquis de St. Luc en la haute Guienne, et que ledit Marquis s'estant voulu sauver à Montauban, on luy avoit refusé les portes.
  Les lettres du Clermont en Beauvais du 17 du passé disent que le duc de Nemours devoit passer la Rivière de Ferain au dessus ou au dessous de Beauvais pour delà gaigner Mante afin d'y passer la Seine.
  Le Resident de Florence, qui est icy, a receu hier un
  courier du Grand Duc, son maistre, apres quoy il alla incontinent chercher mr le Coadjuteur, auquel il presenta les lettres du grand duc de Florence, par lesquelles il donnoit audit sr Coadjuteur la premiere nouvelle de sa promotion au Cardinalat. Ce matin mr le duc d'Orleans a fait partir d'icy tous les gentilhommes ordinaires de sa maison pour aller à Mante et le Marquis de la Boulaye est allé aussy avecq force volontaires, pour renforcer le duc de Suylly, qui y est, et les habitans pour tascher d'empescher que le mylord Digby, maral de Camp, ne s'y jette avec 800 hommes, qu'il a pour rompre le pont et empescher par là le passage aux trouppes du duc de Nemours.